Alexander Eik

**Alexander Eik** (født 1972) er en prisvinnende norsk regissør, manusforfatter, serieskaper og eksekutiv produsent i filmselskapet Cinenord AS, der han også er medeier og leder for manusutvikling.  

## Utdannelse og karriere
Eik er utdannet billedkunstner fra malelinjen på SHKS. Tidlig i filmkarrieren regisserte han kortfilmer og musikkvideoer for en rekke kjente artister. Eiks kortfilm *Første akt* vant Amandaprisen for beste kortfilm i 2001. Eiks musikkvideo for låten *High on the Crime* av bandet Turboneger vant MTV Music Awards i 2005. Eik spillefilmdebuterte i 2003 med publikumssuksessen *[[Kvinnen i mitt liv]]*: en klassiker som vises hvert år på norsk TV, med Ane Dahl Torp og Thomas Giertsen i hovedrollene.  

### Krimserier
Alexander Eik hadde regi på tre av filmene i Varg Veum-serien, basert på bøkene til Gunnar Staalesen. I tillegg var han ansvarlig for manusutvikling på de siste seks filmene i Varg Veum-serien, og skrev selv manus til en av disse filmene. Eik er også eksekutiv produsent på krimserien Wisting som er basert på bokserien av Jørn Lier Horst.

### Veldedighetskonsert (2010)
I 2010 initierte Alexander Eik Dugnad for Haiti, som var en veldedighetskonsert til inntekt for ofrene etter jordskjelvet i Haiti. Konserten ble arrangert av en aksjonsgruppe bestående av et titalls personer fra norsk kulturliv, der Eik var en av prosjektlederne. En rekke kjente artister opptrådde på konserten, som ble avholdt på Den norske operas hovedscene og kringkastet direkte på NRK den 24. januar 2010, med prinsesse Märtha Louise tilstede. Arrangementet samlet inn 24 millioner kroner, der inntektene gikk til Kirkens Nødhjelp, UNICEF og Røde Kors’ nødhjelpsarbeid på Haiti. For sin innsats ble Alexander Eik hedret av Røde Kors med Presidentens hedersplakett, overrakt av daværende Røde Kors-president Sven Mollekleiv under organisasjonens landsstyremøte den 14. april 2010. 

### ''Atlantic Crossing'' (2020)
Alexander Eik er mest kjent som serieskaperen av den Emmy® Award-vinnende serien *[[Atlantic Crossing]]*, en åtte-episoders dramaserie om kronprinsesse Märtha av Norge og den øvrige norske kongefamiliens opplevelser under andre verdenskrig. I Norge forårsaket serien kraftig debatt, og flere historikere uttalte offentlig at fremstillingen av kronprinsessens betydning for hvilken rolle USA spilte i krigen, var grovt fortegnet, og at også øvrige historiske skikkelser var tillagt ord og handlinger som lå fjernt fra hvordan disse personene fremstod i virkeligheten. Serieskaperne fikk også kritikk for serien i Kringkastingsrådet. 

Serien ble nominert til en rekke priser under Cannes International Series Festival – Cannesseries i 2020, blant annet «Beste serie» og «Beste manus», samt vant den prestisjefylte The Golden Bird Prize / Jury’s Special Prize under Seoul International Drama Awards i 2021.

Atlantic Crossing vant også den internasjonale Emmy®-prisen for *Beste TV-film/Miniserie*. Den 22. november 2021 tok Alexander Eik imot prisen under utdelingen i New York, og i sin takketale dediserte han prisen til kronprinsesse Märtha. I USA ble serien vist på allmenkringkasteren PBS Masterpiece.

## Familie
Alexander Eik har fem barn, og er gift med filmprodusent Silje Hopland Eik. Hans bror er Joacim Lund, som er kommentator i *Aftenposten*. Hans søster er Monica Boracco, forbundsleder i Norske Dramatikeres Forbund. Hans sønn Birk Águst Alexandersson er en kjent NFT-moteskaper og skodesigner. 

## Filmografi
### Skuespiller
* 2003: *[[Kvinnen i mitt liv]]* … Flykaptein Fred
* 2006: *[[Kalde føtter (film)|Kalde føtter]]* … Security mann
* 2008: *[[Varg Veum – Kvinnen i kjøleskapet]]* … Lege 2
* 2008: *[[Varg Veum – Begravde hunder]]* … Lege

### Manusforfatter
* 2000: *Første akt*
* 2011: *[[Varg Veum – I mørket er alle ulver grå]]*
* 2014: *Karsten og Petra på vinterferie*
* 2014: *[[Karsten og Petras vidunderlige jul]]*
* 2015: *Karsten og Petra på safari*
* 2020: *[[Atlantic Crossing]]*

### Produsent
* 2016: *Gråtass - Gøy på landet*
* 2016: *Gråtass gir gass*
* 2017: *Gråtass redder gården*
* 2019: *[[Wisting]]* 

### Regissør
* 2000: *[[Første akt]]* (Kortfilm)
* 2003: *[[Kvinnen i mitt liv]]* 
* 2006: *[[Kalde føtter (film)|Kalde føtter]]* 
* 2007: *[[Nattsøsteren]]*
* 2008: *[[Varg Veum – Kvinnen i kjøleskapet]]*
* 2008: *[[Varg Veum – Begravde hunder]]*
* 2009: *[[Orkestergraven]]*
* 2011: *[[Varg Veum - I mørket er alle ulver grå]]*
* 2020: *[[Atlantic Crossing]]*

## Referanser


## Eksterne lenker
*